ئەڤرۆ، فاتما مزووری:
رێڤەبەرێ راگەھاند و پەیوەندیێن کۆمسیۆنێ راگەھاند کو کۆمسیۆن بۆ ھەلبژارتنێن پەرلەمانێ کوردستانێ دێ ژمارەکا کارمەندان دامەزرینیت.
شورەش حەسەن، رێڤەبەرێ راگەھاند و پەیوەندیێن کۆمسیۆنێ، د داخۆیانیەکێ دا بۆ رۆژناما ئەڤرۆ گۆت: "میکانزم و بڕیارا دامەزراندنا کارمەندان بۆ ھەلبژارتنان د دەستەلاتا جڤاتا کۆمسیاران دایە و دو جۆرێن فەرمانبەران ژی دێ ھێنە دامەزراندن؛ جورەک بۆ ماوێ چار ھەیڤانە و ژمارا وان ژی یا کێمە".
رێڤەبەرێ راگەھاند و پەیوەندیێن کۆمسیۆنێ گۆتژی: "جورێ دژی ئەو کارمەندن یێن ب تنێ بۆ رۆژا دەنگدانێ دێ ھێنە دامەزراندن، نوکە ل جڤاتا کۆمسیاران دانوستاندن ل سەر دھێتە کرن و پشتی پاقژکرنا تۆمارا دەنگدەران ئەو ژمارە ژی دێ ھێتە راگەھاندن و دێ ھێنە دامەزراندن".
شورەش حەسەن دا زانین کو ئەڤ کەسێن دێ بۆ ماوێ رۆژەکێ ب تنێ ھێنە دامەزراندن، دێ ل دووڤ داخوازیا رێڤەبەریێن گشتی یێن پارێزگەھان بن کا دێ پێدڤی ب چەند کارمەندان بن.
ھەر چەندە نوکە بزاڤێن وێ چەندێ دھێنە کرن کو ھەلبژارتن ھەر چ بیت بۆ ھەیڤەکێ بھێنە پاشخستن، بەلێ بڕیار ھاتیە دان کو ل 30 ئیلۆنا 2018ێ ھەلبژارتنێن پەرلەمانێ کوردستانێ بھێنە ئەنجام دان.